Broken Wings (K'Nafayim Shvurot)
Hebreeus met Engelse onderskrifte
Spelers: Orli Silbersatz-Banai, Maya Maron, Nitai Gaviratz, Vladimir Friedman, Elaina en Daniel Magon
Draaiboek en regie: Nir Bergman
Vertoontyd: Vanaf 20 Augustus.
Dis liefde, so s� die liedjie, wat die aarde laat draai. Maar het jy dit, hetsy in 'n verhouding of 'n gesin, hou jy die mes lemkant vas. Want saam met die liefde kom altyd die moontlikheid van verlies.
Hierdie aangrypende, eintlik hartverskeurende, Israeliese film handel oor verlies. 'n Doodgewone gesin van 'n pa, ma en vier kinders word emosioneel uitmekaargeruk toe die pa onverwags sterf. Terwyl Dafna (Orli Silbersatz-Banai), die ma, drie maande lank in die bed gel� en treur het, het die verantwoordelikheid vir die huishouding, en veral vir die jongste boetie en sussie, hoofsaaklik neergekom op die sewentienjarige Maya (Maya Maron). Die film open met 'n skrynend mooie liedjie wat sy vir haar pa geskryf het en wat sy voorberei om saam met haar groep by 'n buitelugoptrede te sing. 'n Platevervaardiger kom luister; dit kan hulle deurbraak wees. Dan bel haar ma: sy moet vir 'n noodgeval hospitaal toe waar sy as kraamsuster werk en Maya moet na die kleintjies kom omsien. Ten spyte van haar trane en woede moet sy die optrede opoffer.
Maya kry ook geen hulp van Yair (Nitai Gaviratz), haar tweelingbroer, nie. In s� poging om sy pa se dood te verwerk, loop hy in 'n muiskostuum rond en deel traktaatjies uit wat s� dat die mens niks is nie en ons bestaan 'n illusie (en daarom maak die dood nie saak nie). Hy weier om terug te gaan skool toe en verswaar net die las van die reeds oorwerkte Dafna, wat met dubbelskofte alleen die mas probeer opkom as broodwinner.
Maar die noodlot gooi nog 'n wrede draai en toe die moontlikheid van 'n tweede verlies die gesin tref, word dit die katalisator om hulle die verflenterde stukke van hul lewe bymekaar te laat trek. Mettertyd ontstaan spranke van hoop, maar dit strek regisseur Nir Bergman tot eer dat maklike oplossings nie op die verhaal afgedwing word nie. Die karakters moet s�lf tot aanvaarding en versoening kom.
Die akteurs lewer een en almal sterk spel, maar dis veral Orli Silbersatz-Banai as die spartelende ma wat 'n mens bybly.
As 'n debuut is hierdie film indrukwekkend, en sy bekronings in Israel en by die Berlynse en Tokiose filmfeeste is geen verrassing nie. Die tema, intrige en karakters word met 'n vaste hand hanteer en die aanslag is onsentimenteel, wat die impak verhoog. 'n Mens is al so gewoond dat Israel uit 'n (omstrede) ideologiese of godsdienstige hoek belig word, maar hier word net die uiters menslike verhaal van 'n sukkelende gesin in 'n oorvol woonstelletjie in Haifa vertel. Dit kan die lot wees van mense enige plek op aarde; dit kan jou eie lot wees - juis daarom dat dit so diep tref.